Regionsudvalgets udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget Hjælp til digitalisering af små og mellemstore virksomheder"

(2002/C 19/05)

REGIONSUDVALGET har -

under henvisning til Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om hjælp til digitalisering af små og mellemstore virksomheder (KOM(2001) 136 endelig),

under henvisning til Kommissionens beslutning af 22. marts 2001 om i henhold til EF-traktatens artikel 265 at anmode om Regionsudvalgets udtalelse,

under henvisning til formandens beslutning af 10. april 2001 om at henvise det forberedende arbejde til Underudvalg 6 "Beskæftigelse, Økonomisk Politik, Det Indre Marked, Industri, SMV",

under henvisning til handlingsplanen "eEurope 2002", som blev godkendt på Det Europæiske Råds møde i Feira,

under henvisning til konklusionerne fra Det Europæiske Råds møder i Lissabon og Stockholm om yderligere politiske tiltag med henblik på at gøre EU til den mest konkurrencedygtige og dynamiske videnbaserede økonomi i verden,

under henvisning til sin udtalelse om de lokale og regionale myndigheders rolle i samarbejdet mellem uddannelsesinstitutioner og erhvervslivet (CdR 346/96 fin)(1),

under henvisning til sin udtalelse om Kommissionens meddelelse om "Udfordringer for erhvervspolitikken i den videnbaserede økonomi" og Kommissionens forslag til Rådets afgørelse om et flerårigt program til fremme af initiativ og iværksætterånd (2001-2005) (CdR 185/2000 fin)(2),

under henvisning til sin udtalelse om Kommissionens meddelelse til Rådet og Europa-Parlamentet om innovation i en videnbaseret økonomi (CdR 468/2000 fin)(3),

under henvisning til sin udtalelse om "Rapport fra taskforcen for forenkling af erhvervsklimaet (BEST)" og Kommissionens meddelelse om "Fremme af iværksætterånden og konkurrenceevnen - Kommissionens reaktion på rapporten fra taskforcen for forenkling af erhvervsklimaet (BEST) og anbefalingerne heri" (CdR 387/99 fin)(4),

under henvisning til sin udtalelse om Kommissionens meddelelse om et europæisk initiativ inden for elektronisk handel (CdR 350/97 fin)(5),

under henvisning til forslag til Regionsudvalgets udtalelse (CdR 198/2001 rev.), som blev vedtaget enstemmigt af Underudvalg 6 den 2. juli 2001 med Constance Hanniffy (IRL/PPE, medlem af Offaly County Council, medlem af Midlands Regional Authority) som ordfører, og

ud fra følgende betragtning: små og mellemstore virksomheder er en afgørende kilde til økonomisk vækst og jobskabelse inden for EU, men de har en relativt lav grad af anvendelse af informations- og kommunikationsteknologier (IKT) i forbindelse med kommercielle transaktioner og står over for en række barrierer, som hindrer dem i at udnytte det potentiale, nye teknologier byder på -

på den 40. plenarforsamling den 19.-20. september 2001 (mødet den 19. september) enstemmigt vedtaget følgende udtalelse.

1. Regionsudvalgets holdninger til Kommissionens meddelelse

1.1. Regionsudvalget bifalder, at Kommissionen med denne meddelelse tilstræber at kaste lys over de barrierer, små og mellemstore virksomheder støder på, når de søger at maksimere deres anvendelse af informations- og kommunikationsteknologier. Kommissionen foreslår således en række tiltag med henblik på at overvinde disse barrierer og støtte SMV-sektorens digitalisering.

1.2. Regionsudvalget anerkender den indsats, der til dato er ydet med henblik på at skabe et gunstigere miljø for udvikling af e-handel, herunder ikke mindst bestræbelserne på at skabe en klar og stabil lovramme på EU-plan.

1.3. Det er korrekt, at der er brug for en hurtig og effektiv indsats for at gøre det lettere for SMV-sektoren at drage nytte af informations- og kommunikationsteknologierne (IKT). Eftersom kun 42 % af EU's små og mellemstore virksomheder har adgang til Internettet, og disse teknologier udvikler sig med lynets hast, henstiller Regionsudvalget på det kraftigste, at GoDigital-initiativet gives høj prioritet i såvel Kommissionen som i medlemsstaterne, og at der afsættes tilstrækkelige ressourcer til at sikre, at initiativet fører til konkrete resultater. Initiativets resultater (eller mangel på samme) kan efter Regionsudvalgets mening tænkes at influere kraftigt på EU's fremtidige konkurrenceevne.

1.4. Regionsudvalget frygter, at GoDigital-kampagnen måske ikke vil føre til opfyldelse af de brede målsætninger, der ligger bag, fordi kampagnen er afhængig af en vifte af særskilte finansieringsinstrumenter og støtteaktioner inden for en lang række politikområder med forskellig prioritering.

1.5. Det må også frygtes, at individuelle finansieringskilder vil fremme digitaliseringen i varierende grad og dermed skabe uligheder mellem forskellige regioner og sektorer. Regionsudvalget sætter endvidere spørgsmålstegn ved, om strukturfondene er det rigtige middel til at fremme informationssamfundet, og om sådanne projekter vil opnå passende investeringer.

1.6. Regionsudvalget finder det beklageligt, at der stort set ikke henvises til de lokale og regionale myndigheders rolle i forbindelse med de 11 aktionsområder, der opstilles i meddelelsen. Det skal i den forbindelse understreges, at de lokale og regionale myndigheder allerede yder direkte og indirekte støtte til små og mellemstore virksomheder og har mulighed for at bidrage til mange af de aktioner, der foreslås som led i GoDigital-kampagnen.

1.7. Det er dybt bekymrende, at den sociale og økonomiske kløft mellem regionerne risikerer at blive forøget med en digital kløft. Det er Regionsudvalgets opfattelse, at det på dette område måske ikke er tilstrækkeligt at sætte sin lid til markedskræfterne. Digital udvikling og passende infrastrukturer er en forudsætning for social og økonomisk udvikling.

1.8. Regionsudvalget accepterer, at videnbaseret økonomi byder på et stort potentiale, men nogle regioner vil kunne udnytte det bedre end andre. Regionsudvalget understreger, at GoDigital-initiativet bør sigte målrettet mod de konkrete problemer, små og mellemstore virksomheder har, især i mindre velstående og mere fjerntliggende områder af EU.

2. Regionsudvalgets henstillinger i tilknytning til meddelelsen

2.1. Indførelse af digital teknologi

2.1.1. Det bekymrer Regionsudvalget, at små og mellemstore virksomheder kun indfører digital teknologi i beskedent omfang, og det skønner, at der er behov for en integreret tilgang inden for områder som færdigheder, holdninger, uddannelse og bistand. GoDigital-initiativet kan derfor kun bifaldes, men Regionsudvalget frygter, at den synergi, der er nødvendig for at fremskynde tempoet, ikke kan opnås med ukoordinerede tiltag i individuelle medlemsstater og med finansieringsmidler fra adskilte kilder.

2.1.2. Regionsudvalget understreger, at tilegnelsen af nye færdigheder skal fremmes gennem de eksisterende programmer. Der er behov for stærkere bånd mellem det formelle uddannelsessystem og de små og mellemstore virksomheders aktiviteter. Det bør være almindelig standard, at der indføres et digitalt indhold i læseplanerne for postgymnasiale uddannelser, og dette bør gælde for alle uddannelsesforløb, herunder forretningsrelaterede, videnskabelige, kulturelle og sociale. Initiativer som e-læring og EICTA må i den forbindelse hilses velkomne.

2.1.3. Regionsudvalget vil gerne pege på det specifikke problem, at der i mange regioner ikke findes kvalificerede undervisere. Dette øger risikoen for, at små og mellemstore virksomheder ikke udnytter den eksisterende hard- og software fuldt ud. Ud over en målrettet indsats fra det traditionelle uddannelsessystems side er der efter Regionsudvalgets opfattelse behov for kreative løsninger, f.eks.:

- udvikling af person-til-person-mentorordninger via eksisterende netværk

- udbygning af IKT-servicesektorens rolle ved hjælp af billige kundeserviceordninger, f.eks. on-line teknisk bistand og e-læring, der er målrettet mod SMV-sektoren

- udnyttelse af eksisterende viden og færdigheder i den offentlige servicesektor til støtte for små og mellemstore virksomheder

- mulighed for skatteincitamenter til SMV-investeringer i informations- og kommunikationsteknologi samt e-læring.

2.1.4. Regionsudvalget mener, at intranationale, internationale og især interregionale netværk bør styrkes og formaliseres. Det er nødvendigt, at eksisterende partnerskabsordninger (f.eks. handelsforeninger) får en større rolle at spille. Initiativer i lighed med "Opfølgningen af GoDigital-initiativet", Generaldirektoratet for Erhvervspolitiks støtteordning for afholdelse af nationale og regionale konferencer, bør gentages, og helst i begyndelsen af 2002 for at fremskynde etableringen af netværk.

2.1.5. Det anbefales, at der afholdes en konference, hvor man kan drøfte regionale strategier og vellykkede tiltag inden for e-business. Dette kunne efter Regionsudvalgets opfattelse bidrage til at øge SMV-sektorens tillid og sætte skub i en efterspørgselsstyret IKT-indførelse i små og mellemstore virksomheder.

2.1.6. Regionsudvalget anbefaler, at alle iværksætterordninger bør incitere kraftigt til, at der lige fra starten satses på anvendelse af e-teknologi.

2.17. Det beskedne antal forsøg og bedste praksis-aktioner, der skal gennemføres som led i IST-programmet, bør udvides og støttes, så man når et bredere publikum.

2.2. Optimal anvendelse af strukturfondene og andre finansieringsinstrumenter

2.2.1. Regionsudvalget er klar over, at der ligger et betydeligt potentiale i de 400 mio. EUR, der er stillet til rådighed for EFRU til de nye nyskabende aktioner. Der er behov for at fremhjælpe innovationsfremmende, digital teknologi ved at udtænke nye muligheder. Ved tildelingen af disse midler bør sådanne projekter prioriteres højt, da det må frygtes, at IKT-projekter ikke vil være sikret tilstrækkelig finansiering under strukturfondene.

2.2.2. En mere specifik målretning af støtten til de helt små virksomheder (mikrovirksomheder med 1-9 ansatte) er påkrævet, så deres nu lave anvendelsesgrad kan øges, og deres jobskabelsespotentiale kan udnyttes.

2.2.3. Regionsudvalget mener, at benchmarkingprocessen, der er skitseret i meddelelsen, også bør omfatte en undersøgelse af støttemidlernes effektivitet og indbyrdes synergi, når det gælder støtte til SMV og til anvendelse af e-teknologi.

2.2.4. Regionsudvalget erkender, at høje omkostninger er en tungtvejende faktor for små og mellemstore virksomheder, især når det gælder løbende vedligeholdelse og service inden for e-teknologi. Der bør udfærdiges en vejledning, som omhandler den potentielle støtte, der kan ydes til små og mellemstore virksomheder gennem strukturfondene og andre støtteprogrammer. Vejledningen bør være let tilgængelig og brugervenlig, så det bliver lettere for små og mellemstore virksomheder og selvstændige erhvervsdrivende at tilegne sig disse informationer.

2.3. Den offentlige sektors rolle

2.3.1. Regionsudvalget understreger, at e-forvaltning og andre initiativer fra den offentlige sektor kan spille en afgørende rolle, når det gælder fremme af SMV-sektorens anvendelse af digital teknologi. Den første berøring med den videnbaserede økonomi har ofte form af kontakter med regioner og medlemsstater på områder som beskatning, momsindberetning, licenser, ansøgninger om patenter/varemærker og arbejdstagerlovgivning. Fortsat udvikling og koordinering af e-forvaltningsinitiativer kan lette SMV-sektorens administrative byrder yderligere.

2.3.2. Medlemsstaternes initiativer bør sigte målrettet mod SMV-sektorens behov. Hvor det er relevant, bør programmerne omprioriteres med henblik på at fremskynde transaktioner mellem forvaltning og virksomheder (government to business, "G2B") på områder som virksomhedsregistrering, statsstøtteprogrammer, indgivelse af data til statistiske formål, fakturering af vareleverancer og betalinger.

2.3.3. Regionsudvalget betragter lokalforvaltningens yderligere udvikling som en nøgle til fremskridt. En proaktiv dialog med de små og mellemstore virksomheder, digitaliseret demokrati, offentlige/private partnerskaber, EU's udviklingsinitiativer og udviklingen af lokale informationscentre er eksempler på initiativer, der gør virksomhederne opmærksom på den videnbaserede økonomis potentiale.

2.3.4. Regionsudvalget henstiller, at Kommissionen fremsætter konkrete forslag til fremme af aktioner inden for disse områder gennem de næste to år.

2.4. De lokale og regionale forvaltningers rolle

2.4.1. Det glæder Regionsudvalget, at der i Kommissionens meddelelse henvises til regionale strategier, men det synes ikke, at der gøres tilstrækkeligt opmærksom på de lokale og regionale myndigheders rolle. Denne mangel bør udbedres. Kommissionen bør også gøre sig yderligere overvejelser for at styrke disse myndigheders rolle i initiativets gennemførelsesfase.

2.4.2. Regionsudvalget er af den opfattelse, at lokale og regionale myndigheders rolle bør specificeres i alle relevante aktioner, der foreslås. Benchmarking, udbredelse af informationer, fremme af tillid og øget bevidstgørelse, revision af finansieringsmekanismer, aktiviteter og tilsyn i den offentlige sektor er forslag til områder, hvor der bør satses intensivt på regional og lokal deltagelse.

2.5. Social samhørighed

2.5.1. Regionsudvalget er foruroliget over, at det går så langsomt med etableringen af bredbåndsinfrastrukturer i visse isolerede områder og landdistrikter, og det ville derfor være ønskeligt, om Kommissionen tog initiativ til udveksling af regionale erfaringer med støtte til udvikling af disse eller tilsvarende infrastrukturer som f.eks. trådløs teknologi.

2.5.2. Regionsudvalget konstaterer, at selv om der nok findes bredbåndsinfrastrukturer, er der i nogle regioner utilstrækkelige muligheder for at koble virksomheder, husholdninger, skoler, biblioteker osv. herpå. For kabelvirksomheder er det økonomisk set i mange tilfælde uinteressant at installere sådanne tilslutninger. Medmindre der findes en sådan infrastruktur, vil det være langt vanskeligere at fremme andre initiativer med sigte på øget Internetbrug. Regionsudvalget henstiller, at dette spørgsmål prioriteres højere, og at der ydes støtte til etablering af sådanne tilslutninger.

2.5.3. I den forbindelse henstiller Regionsudvalget, at der lægges særlig vægt på regionale forskelle i IKT-indførelse i forbindelse med den igangværende dataindsamling og -analyse, og at det overvejes at omprioritere de disponible midler under midtvejsevalueringen, hvis den sociale samhørighed synes at være i farezonen.

2.6. Sikkerhed og retlige overvejelser

2.6.1. Regionsudvalget erkender, at der er gjort fremskridt på området. Der skal tages højde for bekymringen for grænseoverskridende handel, som vil hæmme SMV-sektorens aktiviteter. Det anbefales, at der udarbejdes en brugervenlig redegørelse for den nuværende situation, som videreformidles til SMV-kredse på regionalt plan.

2.6.2. Regionsudvalget ville påskønne yderligere skridt til at mindske forbrugernes frygt for at blive udnyttet og afklare spørgsmålet om adgang til domstolsprøvelse. Dette ville samtidig imødegå SMV-sektorens bekymring for, at manglende forbrugertillid medfører, at de taber terræn til større, mere velkendte konkurrenter.

2.7. Benchmarking

2.7.1. Efter Regionsudvalgets opfattelse vil løbende benchmarking være af afgørende betydning for GoDigital-initiativet. Man kan kun bifalde tiltag til benchmarking af nationale og regionale strategier med henblik på at identificere bedste praksis og bidrage til at fastsætte kvantificerbare mål for GoDigital-initiativet, eftersom der er tale om væsentlige aspekter.

2.7.2. Regionsudvalget understreger, at også aktioner på lokalt plan bør medtages i denne proces.

2.7.3. Det må frygtes, at et "benchmarking-udvalg", der består af en repræsentant fra hver medlemsstat, ikke vil råde over tilstrækkelig ekspertise og indsigt til at inddrage og vurdere alle regionale og lokale tiltag, eftersom sådanne nationale repræsentanter i visse medlemsstater har meget lidt kontakt med lokale og regionale myndigheder.

2.7.4 Regionsudvalget må - som i tidligere udtalelser - beklage, at lokale og regionale myndigheder ikke er tildelt en formel rolle som led i den åbne koordineringsmetode, BEST-processen. Når man ønsker at udvikle og gennemføre en benchmarking af nationale og regionale strategier til fremme af små og mellemstore virksomheders anvendelse af IKT, forekommer det ubegribeligt, at lokale og regionale myndigheder ikke inddrages aktivt i processen.

2.7.5. Regionsudvalget efterlyser derfor en systematisk benchmarkingproces på regionalt plan, hvor lokale og regionale myndigheder samt SMV-repræsentanter inddrages aktivt.

2.7.6. Regionsudvalget foreslår, at der som et minimum arrangeres en EU-workshop om benchmarking af lokale og regionale strategier for fremme af små og mellemstore virksomheders digitalisering, og Regionsudvalget vil gerne samarbejde med Kommissionen om et sådant arrangement.

2.8. Initiativets gennemførelse

2.8.1. Regionsudvalget pointerer, at tiden og dermed kravet om hurtig og effektiv handling er vigtige faktorer i en digital verden i hurtig forandring. Kommissionen skal fremskynde det planlagte aktivitetsprogram for at sikre optimale konkurrencefordele.

2.8.2. Det erkendes, at der er behov for en passende overvågning af SMV-sektorens indførelse af IKT, når fremtidige tiltag planlægges. Dette kan dog ikke tjene som påskud for at udsætte tiltag, der er presserende nødvendige i betragtning af SMV-sektorens notorisk beskedne brug af digitale teknologier.

2.8.3. De overvågningsgrupper, der etableres i hver medlemsstat, skal udstyres med passende ressourcer og omfatte repræsentanter, der spiller en aktiv rolle i fremme af og støtte til SMV-sektorens udvikling, samt lokale og regionale myndigheder.

2.8.4. Det er i nogle tilfælde tvivlsomt, om EF-rådgivningskontorerne (Euro-Information Centres) er i stand til at gennemføre nogle af de aktioner, der er beskrevet i meddelelsen, når man ser på den erfaring, kontorerne har i visse medlemsstater. Regionsudvalget henstiller indtrængende, at man i disse tilfælde benytter et mere interaktivt medium til fremme af GoDigital, f.eks. de lokale myndigheder.

2.8.5. Eftersom mange af de barrierer, der peges på i meddelelsen, kræver tiltag på flere niveauer og på tværs af politikområder, henstiller Regionsudvalget, at de forskellige generaldirektorater udvikler mekanismer til sikring af et sammenhængende og effektivt samarbejde, så initiativet kan krones med held.

2.8.6. Hvor det er muligt, vil Regionsudvalget gerne samarbejde med Kommissionen om gennemførelsen af GoDigital-kampagnen, og det opfordrer indtrængende Kommissionen til at tage hensyn til henstillingerne i denne udtalelse.

Bruxelles, den 19. september 2001.

Jos Chabert

Formand for

Regionsudvalget

(1) EFT C 116 af 14.4.1997, s. 98.

(2) EFT C 22 af 24.1.2001, s. 10.

(3) EFT C 253 af 12.9.2001, s. 20.

(4) EFT C 293 af 13.10.1999, s. 48.

(5) EFT C 180 af 11.6.1998, s. 19.